Rikunarita-ORG/Wikinium huggingface dataset:
# 赤壁之戰

建安十三年，曹操南征荊州，州牧劉琮舉眾降，操得其水軍，船步兵數十萬，欲伐江東孫氏。劉備本駐新野，聞操至，奔江南，與江東孫權並力擋之，**戰於赤壁**。

操西來，吳將士聞之皆恐。權延見群下，問以計策。議者皆言降，獨周瑜言擊，權喜曰：「君言甚與孤合，此天以君授孤也。」時備為操所敗，引兵南渡江，與吳並力逆曹，遇於赤壁。時曹軍多染疾，初一交戰，曹軍敗退，引次江北。瑜守在南岸，部將黃蓋曰：「今寇眾我寡，難與持久。然觀操軍船艦，首尾相接，可燒而走也。」乃取朦衝鬥艦數十，實以薪草，膏油灌其中。裹以帷幕，上建牙旗，先書報操，欺以欲降。又預備走舸，各繫大船後，因引次俱前。曹軍吏士皆延頸觀望，指言蓋降。蓋放諸船，同時發火。時風盛猛，悉延燒岸上營落，煙炎張天，人馬燒溺死者甚眾，軍遂敗退，還保南郡。備與瑜等復共追。操留曹仁等守江陵城，徑自北歸。

赤壁一戰，曹軍潰敗，三足鼎立之勢初定。

|  |  |
| --- | --- |
|
 | 聲音動靜，具錄於**維基共享︰赤壁之戰** |
# 開元

**開元**為唐玄宗之年號，始於西元七一三年，終於七四一年，凡二十九年。
當是時也，大唐國力極盛，謂之「**開元之治**」。

## 大事

## 生

* 書法家懷素。

## 卒

* 開元二十八年，詩人張九齡。
* 開元二十九年，僧人金剛智。

## 紀年

| 開元 | 元年 | 二年 | 三年 | 四年 | 五年 | 六年 | 七年 | 八年 | 九年 | 十年 |
| --- | --- | --- | --- | --- | --- | --- | --- | --- | --- | --- |
| 公元 | 七一三年 | 七一四年 | 七一五年 | 七一六年 | 七一七年 | 七一八年 | 七一九年 | 七二零年 | 七二一年 | 七二二年 |
| 干支 | 癸丑 | 甲寅 | 乙卯 | 丙辰 | 丁巳 | 戊午 | 己未 | 庚申 | 辛酉 | 壬戌 |
| 開元 | 十一年 | 十二年 | 十三年 | 十四年 | 十五年 | 十六年 | 十七年 | 十八年 | 十九年 | 二十年 |
| 公元 | 七二三年 | 七二四年 | 七二五年 | 七二六年 | 七二七年 | 七二八年 | 七二九年 | 七三零年 | 七三一年 | 七三二年 |
| 干支 | 癸亥 | 甲子 | 乙丑 | 丙寅 | 丁卯 | 戊辰 | 己巳 | 庚午 | 辛未 | 壬申 |
| 開元 | 二十一年 | 二十二年 | 二十三年 | 二十四年 | 二十五年 | 二十六年 | 二十七年 | 二十八年 | 二十九年 |  |
| 公元 | 七三三年 | 七三四年 | 七三五年 | 七三六年 | 七三七年 | 七三八年 | 七三九年 | 七四零年 | 七四一年 |
| 干支 | 癸酉 | 甲戌 | 乙亥 | 丙子 | 丁丑 | 戊寅 | 己卯 | 庚辰 | 辛巳 |

|  |  |  |
| --- | --- | --- |
| 繼 先天 | 大唐年號 | 下 天寶 |
# 趙雲

**漢順平侯趙雲**字**子龍**，漢常山真定人也，身長八尺，姿顏雄偉。

初平二年，雲為本郡所舉，將義從吏兵詣公孫瓚。時袁紹稱冀州牧，瓚深憂州人之從紹也，善雲來附，嘲雲曰：「聞貴州人皆原袁氏，君何獨回心，迷而能反乎？」雲答曰：「天下訩訩，未知孰是，民有倒縣之厄，鄙州論議，從仁政所在，不為忽袁公私明將軍也。」遂與瓚征討。時劉備亦依託瓚，每接納雲，雲得深自結託，瓚遣備為田楷拒袁紹，雲遂隨從，為備主騎。雲以兄喪，辭瓚暫歸，備知其不反，捉手而別，雲辭曰：「終不背德也。」

建安五年，備就袁紹，雲見於鄴，備與雲同床眠臥。時備陰欲離紹，密遣雲合募得數百人，皆稱劉左將軍部曲，紹不能知。翌年，雲隨備至荊州就劉表。

建安七年，雲與夏侯惇戰於博望，生獲夏侯蘭。蘭是雲鄉里人，少小相知，雲白備活之，薦蘭明於法律，以為軍正。雲不用自近，其慎慮類如此。

十三年，曹操南下攻備，追至當陽長阪，備棄妻子南走，有人言雲已北去者，備以手戟擿之曰：「子龍不棄我走也。」頃之，雲至，身抱備子劉禪，護備妻甘夫人，皆得免難。遷為牙門將軍。

十五年，從平江南，以為偏將軍，代趙範領桂陽太守。範寡嫂曰樊氏，有國色，範欲以配雲。雲辭曰：「相與同姓，卿兄猶我兄。」固辭不許。時有人勸雲納之，雲曰：「範迫降耳，心未可測；天下女不少。」遂不取。範果逃走，雲無纖介。備入蜀，雲留荊州。

建安十七年，備自葭萌還攻劉璋，召諸葛亮。亮率雲與張飛等俱泝江西上，平定郡縣。至江州，分遣雲從外水上江陽，與亮會於成都。先是，備娶孫權妹，備入益州，孫夫人乘此驕豪，多將吳吏兵，縱橫不法。時雲領留營司馬，備以雲嚴重，必能整齊，特任掌內事。權聞備西征，大遣舟船迎妹，而孫夫人內欲將禪還吳，雲與飛勒兵截江，乃得禪還。成都既定，以雲為翊軍將軍，時議欲以成都中屋舍及城外園地桑田分賜諸將。雲駮之曰：「霍去病以匈奴未滅，無用家為，令國賊非但匈奴，未可求安也。須天下都定，各反桑梓，歸耕本土，乃其宜耳。益州人民，初罹兵革，田宅皆可歸還，今安居復業，然後可役調，得其歡心。」備即從之。

建安二十四年，夏侯淵敗，操爭漢中地，運米至北山下，數千萬囊。黃忠以為可取，雲兵隨忠取米。忠過期不還，雲將數十騎輕行出圍，迎視忠等。值操揚兵大出，雲為操前鋒所擊，方戰，其大眾至，勢偪，遂前突其陳，且鬥且卻。操軍散，已復合，雲陷敵，還趣圍。將張著被創，雲復馳馬還營迎著。操軍追至圍，此時沔陽長張翼在雲圍內，翼欲閉門拒守，而雲入營，更大開門，偃旗息鼓。操軍疑雲有伏兵，引去。雲雷鼓震天，惟以戎弩於後射操軍，操軍驚駭，自相蹂踐，墮漢水中死者甚多。備明旦自來至雲營圍視昨戰處，曰：「子龍一身都是膽也。」作樂飲宴至暝，軍中號雲為虎威將軍。

同年，孫權襲荊州，備大怒，欲討權。雲諫曰：「國賊是曹操，非孫權也，且先滅魏，則吳自服。操身雖斃，子丕篡盜，當因眾心，早圖關中，居河、渭上流以討凶逆，關東義士必裹糧策馬以迎王師。不應置魏，先與吳戰；兵勢一交，不得卒解。」備不聽，遂東征，留雲督江州。章武二年，備失利於秭歸，雲進兵至永安，吳軍已退。

建興元年，為中護軍、征南將軍，封永昌亭侯，遷鎮東將軍。

五年，隨亮駐漢中。

六年，亮出軍，揚聲由斜谷道，曹真遣大眾當之。亮令雲與鄧芝往拒，而身攻祁山。雲、芝兵弱敵彊，失利於箕谷，然斂眾固守，不至大敗。軍退，貶為鎮軍將軍。亮曰：「街亭軍退，兵將不復相錄，箕谷軍退，兵將初不相失，何故？」芝答曰：「雲身自斷後，軍資什物，略無所棄，兵將無緣相失。」雲有軍資餘絹，亮使分賜將士，雲曰：「軍事無利，何為有賜？其物請悉入赤岸府庫，須十月為冬賜。」亮大善之。

七年卒，追諡**順平侯**。

## 時人贊評

楊戲贊曰：征南厚重，征西忠克，統時選士，猛將之烈。

姜維及眾大臣議曰：雲昔從先帝，勞績既著，經營天下，遵奉法度，功效可書。當陽之役，義貫金石，忠以衛上，君念其賞，禮以厚下，臣忘其死。死者有知，足以不朽；生者感恩，足以殞身。謹按諡法，柔賢慈惠曰順，執事有班曰平，克定禍亂曰平，應諡雲曰順平侯。

陳壽三國志趙雲傳評曰：關羽、張飛皆稱萬人之敵，為世虎臣。羽報效曹公，飛義釋嚴顏，並有國士之風。然羽剛而自矜，飛暴而無恩，以短取敗，理數之常也。馬超阻戎負勇，以覆其族，惜哉！能因窮致泰，不猶愈乎！黃忠、趙雲彊摯壯猛，並作爪牙，其灌、滕之徒歟？

羅貫中三國演義第七十有一回:常山趙子龍，一身都是膽。 以此可知，雲之猛，後人皆讚之。

**漢丞相武鄉候諸葛亮曰:**先帝在日，常稱子龍之德，今果如此！

亮如此言，子龍乃蜀漢之要人，乃毋此者，蜀漢，滅亡之!

## 子

* 趙統，官至虎賁中郎督
* 趙廣，官至牙門將，隨姜維北伐曹魏、卒於其征。

## 據

* 《三國志‧蜀書‧關張馬黃趙傳》
* 《趙雲傳》(今曰《雲別傳》)